ET Euroopa Liidu Teataja C 284/7

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2008/C 284/07)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„PERA DELL'EMILIA ROMAGNA”

EÜ nr: IT-PGI-0117-1534-07.02.2000

KGT ( X ) KPN ( )

1. Spetsifikaadi osa, mida muutmine hõlmab:

Toote nimetus Toote kirjeldus Geograafiline piirkond Päritolutõend Tootmismeetod Seos piirkonnaga Märgistus Riiklikud nõuded Muu (täpsustada)

2. Muutmistaotlus:

Koonddokumendi või kokkuvõtte muutmine Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

1) Artikkel 6 sordi Abate Fétel puhul — sõnad „vilja keskmine kaal: vähemalt 260 g” jäetakse välja; — omadusele „kõvadus” lisatakse ülempiir; sordi Conference puhul — on kirjutatud „suhkrusisaldus: vähemalt 12° Brix”, tuleks lugeda „suhkrusisaldus: üle 13° Brix”; — sõnad „vilja keskmine kaal: vähemalt 158 g” jäetakse välja; — omadusele „kõvadus” lisatakse ülempiir; sordi Decana del Comizio puhul — on kirjutatud „suhkrusisaldus: vähemalt 12° Brix”, tuleks lugeda „suhkrusisaldus: üle 13° Brix”; — sõnad „vilja keskmine kaal: vähemalt 240 g” jäetakse välja; — omadusele „kõvadus” lisatakse ülempiir; sordi Kaiser puhul — on kirjutatud „suhkrusisaldus: vähemalt 12° Brix”, tuleks lugeda „suhkrusisaldus: üle 13° Brix”; — sõnad „vilja keskmine kaal: vähemalt 250 g” jäetakse välja; sordi Cascade puhul — omadusele „suhkrusisaldus” lisatakse „üle 13° Brix”; — sõnad „vähim keskmine kaal” jäetakse välja; — omadusele „kõvadus” lisatakse ülempiir; sordi Passa Crassana puhul — omadusele „suhkrusisaldus” lisatakse „üle 13° Brix”; — sõnad „puuvilja vähim keskmine kaal” jäetakse välja; — omadusele „kõvadus” lisatakse ülempiir; Sortide Williams ja Max Red Bartlett puhul — on kirjutatud „suhkrusisaldus: vähemalt 11° Brix”, peaks lugema „suhkrusisaldus: üle 12° Brix”; — sõnad „vilja keskmine kaal: vähemalt 185 g” jäetakse välja; — omadusele „kõvadus” lisatakse ülempiir.

2) Artikkel 7 Kirjutatud on „Pirn „Pera dell'Emilia Romagna” peab olema turustamise hetkel järgmiste omadustega: — kiletatud alus 4–6 pirniga; — korv kaaluga 1 kg; — papist kaubaalus mõõdus 30 × 40; — papist ja puidust kaubaalus mõõdus 30 × 50; — papist ja puidust kaubaalus mõõdus 40 × 60”, tuleks lugeda: „Toodet „Pera dell'Emilia Romagna” turustatakse selleks ettenähtud pakendites, mis on ühenduse territooriumil heaks kiidetud ja vastavad kehtivatele nõuetele, näiteks võib tuua: — mitmekihilised augustatud kastid mõõdus 60 × 80, 80 × 120, 100 × 120; — papist, puust ja plastikust ühe- ja mitmekihilised kaubaalused mõõdus 30 × 40; — papist, puust ja plastikust ühe- ja mitmekihilised kaubaalused mõõdus 40 × 60; — ühekihilised lahtised kaubaalused mõõdus 20 × 30. Kinnised pakendid ühe või mitme puuvilja jaoks (alused, korvid, karbid). Kaubaalustel ja kastides olevate KGTga toodete identifitseerimiseks tuleb kasutada iga puuvilja märgistamist erilogoga, pakendis olevatest puuviljadest peab olema märgistatud vähemalt 70 %”.

Selgitavad märkused taotletud muudatuste juurde:

1) Turustamisel oleks parem sortide Brixi indeksit ühe kraadi võrra suurendada, kuna see vastab paremini normaalsetes kasvutingimustes esinevale. Muude omaduste, näiteks väliskesta, kuju ja maitse puhul jäetakse spetsifikaadis osutatud omadused muutmata, kõvaduse näitajat ei saa pidada kindlaks näitajaks ning spetsifikaadis kehtestatud näitajaid tuleb pidada ülempiiriks. Keskmise kaalu puhul tuleb vastav arv välja jätta, kuna kaalu ja suuruse vahel ei esine mingit kindlat vastavust.

2) Kõnealuse muudatuse abil püütakse esitada ühenduse territooriumil lubatud pakendamisviisid üksikasjalikumalt; tagades muu hulgas, et vähemalt 70 % pakendis olevatest puuviljadest oleks varustatud erilogo kandva märgisega.

KOKKUVÕTE

NÕUKOGU MÄÄRUS (EÜ) nr 510/2006

„PERA DELL'EMILIA ROMAGNA”

EÜ nr: IT-PGI-0117-1534-07.02.2000

KPN ( ) KGT (X)

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole alimentari e forestali Aadress: Via XX Settembre, 20 I-00187 Roma Telefon: (39) 06 481 99 68 Faks: (39) 06 420 131 26 E-post: qpa3@politicheagricole.gov.it

2. Taotlejate rühm:

Nimi: Centro Servizi Ortofrutticoli Aadress: Via Bologna, 534 I-44040 Chiesuol del Fosso (FE) Telefon: (39) 0532 90 45 11 Faks: (39) 0532 90 45 20 E-post: info@csoservizi.com Koosseis: Tootjad/töötlejad ( X ) muud ( )

3. Toote liik:

Klass 1.6 — Puuviljad, köögiviljad ja teraviljad

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Pera dell'Emilia Romagna”

4.2. Kirjeldus: Kaitstud geograafilise tähisega „Pera dell'Emilia Romagna” pirni saadakse sortidest Abate Fétel, Cascade, Conference, Decana del Comizio, Kaiser, Max Red 'Bartlett, Passa Crassana, Williams.

„Pera dell'Emilia Romagna” peab olema turustamise hetkel järgmiste omadustega.

Abate Fétel: viljakest: hele kollakas-roheline, varreõõnsuse ja karikaõõnsuse ümber kergelt roostepunase varjundiga; kuju: pudelkõrvitsa kujuline, võrdlemisi pikergune; suurus: läbimõõt vähemalt 55 mm; suhkrusisaldus: 13° Brix; kõvaduse ülempiir: 5; maitse: magus.

Conference: viljakest: kollakasroheline, karikaõõnsuse ümber roostepunase varjundiga kuju: pirnikujuline, üldjuhul sümmeetriline; suurus: läbimõõt vähemalt 55 mm; suhkrusisaldus: üle 13° Brix; kõvaduse ülempiir: 5,5; maitse: magus.

Decana del Comizio: viljakest: sile, roheline, helekollase varjundiga, päikesepoolne osa roosakas, hajusalt roostepunane; kuju: koonusjas; suurus: läbimõõt vähemalt 55 mm; suhkrusisaldus: üle 13° Brix; kõvaduse ülempiir: 4,5; maitse: magus ja aromaatne.

Kaiser: viljakest: kare, üleni roostepunane kuju: pudelkõrvitsa ja pirnikujuline; suurus: läbimõõt vähemalt 55 mm; suhkrusisaldus: üle 13° Brix; kõvadus: 5,7; maitse: viljaliha tihe, mahlane, sulav ja maitsekas.

Williams ja Max Red Bartlett: viljakest: sile, põhivärvus kollane, vähem või rohkem kaetud roosaka või erkpunase, osaliselt triibulise kattevärvusega. kuju: väikese küdoonia kujuline või pirnjas; suurus: läbimõõt vähemalt 60 mm; suhkrusisaldus: üle 12° Brix; kõvaduse ülempiir: 6,5; maitse: magus ja aromaatne.

Cascade: viljakest, kuju, suurus, suhkrusisaldus üle 13° Brix, kõvaduse ülempiir, maitse peavad vastama sordi omadustele.

Passa Crassana: viljakest, kuju, suurus, suhkrusisaldus üle 13° Brix, kõvaduse ülempiir, maitse peavad vastama sordi omadustele.

4.3. Geograafiline piirkond: Kaitstud geograafilise tähisega „Pera dell'Emilia Romagna” pirni tootmispiirkond hõlmab järgmisi kommuune:

Reggio Emilia provints: Casalgrande, Correggio ja Rubiera.

Modena provints: Bastiglia, Bomporto, Campogalliano, Camposanto, Carpi, Castelfranco Emilia, Castelnuovo Rangone, Cavezzo, Concordia sulla Secchia, Finale Emilia, Formigine, Medolla, Mirandola, Modena, Nonantola, Novi di Modena. Ravarino, S. Cesario sul Panaro, S. Felice sul Panaro, S. Possidonio, S. Prospero, Savignano sul Panaro, Soliera, Spilimberto ja Vignola.

Ferrara provints: Argenta, Berra, Bondeno, Cento, Codigoro, Comacchio, Copparo, Ferrara, Formignana, Jolanda di Savoia, Lagosanto, Masi Torello, Massa Fiscaglia, Mesola, Migliarino, Migliaro, Mirabello, Ostellato, Poggio Renatico, Portomaggiore, Ro, S. Agostino, Tresigallo, Vigarano Mainarda ja Voghiera.

Bologna provints: Anzona dell'Emilia, Argelato, Baricella, Bazzano, Bentivoglio, Budrio, Calderara di Reno, Castel d'Argile, Castelguelfo, Castelmaggiore, Crespellano, Crevalcore, Galliera, Granarolo dell'Emilia, Malalbergo, Medicina, Minerbio, Molinella, Mordano, Pieve di Cento, S. Agata Bolognese, S. Giorgio di Piano, S. Giovanni in Persiceto, S. Pietro in Casale ja Sala Bolognese.

Ravenna provints: Alfonsine, Bagnacavallo, Conselice, Cotignola, Castelbolognese, Faenza, Fusignano, Lugo, Massalombarda, Ravenna, Russi, S. Agata sul Santerno ja Solarolo.

4.4. Päritolutõend: Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, tootjate ja pakendajate hallatavate spetsiaalsete registrite koostamise abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod: Pirn „Pera dell'Emilia Romagna” KGT peab olema kasvatatud traditsioonilisi tehnikaid kasutades ja keskkonnasäästlikult. Kastmine, väetamine ja muu agronoomia ja kasvatusega seotud tegevus peab olema kooskõlas Emilia Romagna maakonna pädevate ametiasutuste sätestatud tehniliste nõuetega. Puu hooldus peab sisaldama vähemalt ühte talvist tagasilõikust ja kahte tagasilõikust, kui puu on lehes.

Taimetervishoiu valdkonnas tuleks võimaluse korral kasutada integreeritud või bioloogilist kahjuritõrjet.

Puud lõigatakse tagasi palmi, Y või koonusekujuliselt, ning nende variante kasutades. Maksimaalseks tiheduseks toetakse 3 000 puud hektari kohta. Puu mõõdud peavad olema sellised, mis võimaldavad saada parima kvaliteediga saaki. Lubatud toodangu piir on 4 500 kg hektari kohta.

Pirni „Pera dell'Emilia Romagna” KGT säilitatakse külmladudes, mille temperatuur peab jääma vahemikku 4–6 °C.

Kevadiseks turustamiseks mõeldud sorte tuleb säilitada kontrollitava õhutemperatuuriga hoiuruumis.

4.6. Seos piirkonnaga: Pirni „Pera dell'Emilia Romagna” KGT kasvatamiseks on vaja vastavaid pinnase ja kliimatingimusi ning tootmispiirkonnas töötavate tööliste pädevust. Neil tingimustel on võimalik kasvatada pirne, mille kvaliteediomadused ning keemilis-füüsilised ja organoleptilised näitajad on iseloomulikud ja äratuntavad, ning mida turustatakse kui Emilia Romagna maakonnale tüüpilist toodet nii riiklikul kui ka Euroopa tasandil. Võttes arvesse, et noored viljad on väga külmaõrnad, kasvatatakse neid üksnes määratletud piirkonnas, kuna aasta keskmine temperatuur on siin kõrgem kui maakonnas tervikuna ja sademeid on keskmisest vähem. Varem Po jõe suudmealasse kuulunud piirkonnad on orgaaniliste ainete rikkad. Määratletud piirkonna suunitlus on eelkõige pirnide kasvatamine — sealt tuleb ligikaudu pool Itaalia vastava sektori toodangust.

4.7. Kontrolliasutus:

Nimi: Check Fruit — Certificazioni e servizi nel settore agroalimentare Aadress: Via C. Boldrini, 24 I-40121 Bologna Telefon: (39) 051 649 48 36 Faks: (39) 051 649 48 13 E-post: customer@checkfruit.it

4.8. Märgistus: Toodet „Pera dell'Emilia Romagna” turustatakse selleks ettenähtud pakendites, mis on ühenduse territooriumil heaks kiidetud ja vastavad kehtivatele nõuetele, näiteks võib tuua mitmekihilised augustatud kastid mõõdus 60 × 80, 80 × 120, 100 × 120; papist, puust või plastikust ühe- või mitmekihilised kaubaalused mõõdus 30 × 40; papist, puust või plastikust ühe- või mitmekihilised kaubaalused mõõdus 40 × 60; ühekordsed lahtised kaubaalused mõõdus 20 × 30; kinnised pakendid ühe või mitme puuvilja jaoks (restid, korvid, karbid).

Ilma et see piiraks asjaomases valdkonnas kehtivaid eeskirju, peab pakendil olema nimetus „Pera dell'Emilia Romagna” — Indicazione Geografica Protetta, samuti äratuntavalt pakendaja nimi, ärinimi ja aadress, toote turustuskategooria ja suurus.

Kaubaalustel ja kastides olevate KGT toodete identifitseerimiseks tuleb iga puuvili märgistada erilogoga, pakendis olevatest puuviljadest peab olema märgistatud vähemalt 70 %.

(1) ELT L 93, 31.3.2006, lk 12.